

**ROKIŠKIO RAJONO SAVIVALDYBĖS TARYBA**

**SPRENDIMAS**

**DĖL ROKIŠKIO RAJONO SAVIVALDYBĖS TARYBOS 2022 M. VASARIO 23 D. SPRENDIMO NR. TS-25 „DĖL ROKIŠKIO RAJONO SAVIVALDYBĖS BIUDŽETO 2022 METAMS PATVIRTINIMO“ PAKEITIMO**

2022 m. liepos 29d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 15 punktu, 18 straipsnio 1 dalimi, Lietuvos Respublikos biudžeto sandaros įstatymo  26 straipsnio 4 dalimi, Lietuvos Respublikos 2022 metų valstybės biudžeto ir savivaldybių biudžetų finansinių rodiklių patvirtinimo įstatymu, Rokiškio rajono savivaldybės 2022–2024 metų strateginiu veiklos planu, patvirtintu Rokiškio rajono savivaldybės tarybos 2022 m. vasario 23 d. sprendimu Nr. TS-24 „Dėl Rokiškio rajono savivaldybės 2022–2024 metų strateginio veiklos plano patvirtinimo“, ir atsižvelgdama į valstybės institucijų ir įstaigų norminius aktus dėl valstybės biudžeto tikslinių dotacijų paskirstymo, Rokiškio rajono savivaldybės taryba n u s p r e n d ž i a:

1. Patikslinti Rokiškio rajono savivaldybės tarybos 2022 m. vasario 23 d. sprendimą Nr. TS-25 „Dėl Rokiškio rajono savivaldybės biudžeto 2022 metams patvirtinimo“:

1.1. padidinti 1 priede patvirtintą savivaldybės biudžeto pajamų dalį **1374,00003 tūkst. eurų**, iš jų:

1.1.1. gyventojų pajamų mokesčio planą – 150 tūkst. eurų;

1.1.2. materialiojo ir nematerialiojo turto realizavimo pajamų planą – 138,802 tūkst. eurų;

1.1.3. kitų neišvardytų pajamų planą – 14 tūkst. eurų;

1.1.4. pajamų už teikiamas paslaugas planą – 93,7 tūkst. eurų;

1.1.5. kitų tikslinių dotacijų iš kitų valdžios sektorių subjektų planą – 977,49803 tūkst. eurų, iš jų:

1.1.5.1. valstybinėms (valstybės perduotoms savivaldybėms) funkcijoms vykdyti – 91,9 tūkst. eurų (socialinėms išmokoms – 17,2 tūkst. eurų, socialinei paramai mokiniams – 42,9 tūkst. eurų, socialinėms paslaugoms – 31,8 tūkst. eurų);

1.1.5.2. vaikų, atvykusių į Lietuvos Respubliką iš Ukrainos dėl Rusijos Federacijos karinių veiksmų Ukrainoje, ugdymui ir pavėžėjimui į mokyklą ir atgal – 22,348 tūkst. eurų;

1.1.5.3. kompensacijoms už būsto suteikimą užsieniečiams, pasitraukusiems iš Ukrainos, finansuoti (už 2022 m. birželio–liepos mėn.) – 12,65003 tūkst. eurų;

1.1.5.4. Jaunimo užimtumo vasarą ir integravimo į darbo rinką projektui finansuoti – 12,0 tūkst. eurų;

1.1.5.5. lėšos, siekiant užtikrinti LR piniginės socialinės paramos nepasiturintiems gyventojams įstatymo įgyvendinimą dėl valstybės remiamų pajamų dydžio padidinimo – 606,6 tūkst. eurų;

1.1.5.6. Rokiškio rajono savivaldybės dvaro viralinės rekonstrukcijai ir pritaikymo darbams – 232,0 tūkst. eurų.

2. Pakeisti 1, 2 , 3 , 6, 8 priedus išdėstyti nauja redakcija (pridedama).

3. Patikslinti 4, 5 priedus (pridedama).

Sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Reda Dūdienė

Rokiškio rajono savivaldybės tarybai

**SPRENDIMO PROJEKTO ,,DĖL ROKIŠKIO RAJONO SAVIVALDYBĖS TARYBOS 2022M. VASARIO 23 D. SPRENDIMO NR. TS-25 „DĖL ROKIŠKIO RAJONO SAVIVALDYBĖS BIUDŽETO 2022 METAMS PATVIRTINIMO“ PAKEITIMO“**

**AIŠKINAMASIS RAŠTAS**

**Sprendimo projekto tikslai ir uždaviniai.** Tarybos sprendimo projekto tikslas – patikslinti Rokiškio rajono savivaldybės biudžeto pajamų ir išlaidų planą.

Teisinio reguliavimo nuostatos. Sprendimo projektas yra parengtas, vadovaujantis Lietuvos Respublikos vietos savivaldos įstatymo 16 straipsnio 2 dalies 15 punktu, 18 straipsnio 1 dalimi, Lietuvos Respublikos biudžeto sandaros įstatymo  26 straipsnio 4 dalimi, Lietuvos Respublikos 2022 metų valstybės biudžeto ir savivaldybių biudžetų finansinių rodiklių patvirtinimo įstatymu, Rokiškio rajono savivaldybės 2022–2024 metų strateginiu veiklos planu, patvirtintu Rokiškio rajono savivaldybės tarybos 2022 m. vasario 23 d. sprendimu Nr. TS-24 „Dėl Rokiškio rajono savivaldybės 2022–2024 metų strateginio veiklos plano patvirtinimo“ bei valstybės institucijų ir įstaigų norminius aktus dėl valstybės biudžeto tikslinių dotacijų paskirstymo.

Sprendimo projekto esmė.

**PAJAMOS (1, 2,3 PRIEDAI).**

Pajamos didinamos iš viso 1 374,00003 tūkst. eurų.

Valstybės institucijos ir įstaigos savo norminiais aktais papildomai skyrė 977,49803 tūkst. eurų tikslinių dotacijų. Detaliai šios tikslinės lėšos išdėstytos sprendimo projekto 1.5 punkte bei 1 ir 2 prieduose. Didinamos ir pajamų, surenkamų į savivaldybės biudžetą, planinės užduotys. Kitų neišvardytų pajamų planas didinamas 14 tūkst. eurų, materialiojo ir nematerialiojo turto realizavimo pajamų planas didinamas 138,802 tūkst. eurų. Šių pajamų metiniai planai viršyti didinamomis sumomis. Gyventojų pajamų mokesčio planas didinamas 150 tūkst. eurų. Šio mokesčio pusmečio planas viršytas 1,3 mln. eurų. Taip pat didinamas pajamų už teikiamas paslaugas planas 93,7 tūkst. eurų. Visuomenės sveikatos biuras teiks paslaugas Visagino savivaldybei.

**IŠLAIDOS (4, 5, 6, 8 PRIEDAI).**

Išlaidų dalis didinama 1525,86503 tūkst. eurų. Išlaidoms nukreipiama ir 2022m. gegužės 17 d. Lietuvos Respublikos Seimas patvirtino Lietuvos Respublikos 2022 metų valstybės biudžeto ir savivaldybių biudžetų finansinių rodiklių patvirtinimo įstatymo Nr. XIV-745 preambulės, 1, 2, 6, 7, 9, 10, 11, 14, 15, 21 straipsnių ir 1, 2, 3, 4, 5, 6, 7, 11 priedų pakeitimo įstatymu padidinto gyventojų pajamų mokesčio( GPM) nepaskirstyta dalis – 151,865 tūkst. eurų.

Tikslinės dotacijos paskirstytos programoms ir asignavimų valdytojams, kurie administruoja šias lėšas. Detaliai šių lėšų skyrimas išdėstytas žemiau pateiktoje lentelėje (2–9 eilutės). Savarankiškai funkcijai vykdyti siūlome paskirstyti 454,6670 tūkst. eurų išlaidoms, kurių dalis išaugo dėl padidėjusių kainų ir kitoms būtiniausioms priemonėms vykdyti. Detaliai siūlomas lėšų skyrimas pateiktas lentelėje (12–32 eil.):



Kiti keitimai:

- Švietimo ir sporto skyriaus asignavimai (8,145 tūkst. eurų), skirti mokymosi pasiekimų patikrinimams organizuoti ir vykdyti, perkeliami švietimo įstaigoms, kurių pedagogai vykdė valstybinius brandos egzaminus,

- Švietimo ir sporto skyriaus asignavimai (savivaldybės dalis) **–** 10,5 tūkst. eurų **–** mokytojų, dirbančių pagal ikimokyklinio, priešmokyklinio, bendrojo ugdymo ir profesinio mokymo programas, personalui optimizuoti ir atnaujinti, išeitinėms išmokoms apmokėti perskirstomos atitinkamoms įstaigoms, kuriose atleidžiami mokytojai; taip pat šio sprendimo projekte numatyta dar papildomai skirti trūkstamas lėšas (2,347 tūkst. eurų) iš savivaldybės biudžeto;

- dalis įstaigų tikslina darbo užmokesčio asignavimus;

- tikslinamas sprendimo 8 priedas „2022 metais vykdomų / planuojamų vykdyti

projektų, finansuojamų iš ES ir kitų fondų paramos, dalinio savivaldybės finansavimo, sąrašas“. Koreguojamos sumos pagal esamą situaciją.

**Laukiami rezultatai**. Bus užtikrintas būtiniausių priemonių finansavimas.

**Finansavimo šaltiniai ir lėšų poreikis.** lėšos skiriamos iš valstybės biudžeto ir savivaldybės biudžeto.

**Suderinamumas su Lietuvos Respublikos galiojančiais teisės norminiais aktais.** Projektas neprieštarauja galiojantiems teisės aktams.

**Antikorupcinis vertinimas.** Atliktas teisės akto projekto antikorupcinis vertinimas, parengta pažyma.

Finansų skyriaus vedėja Reda Dūdienė